Arhanghelul Mihail si istoria aparitiilor sale calauzitoare - Cezar Ivan Colita
Arhanghelul Mihail si istoria aparitiilor sale calauzitoare. Pe urmele unui inger calator in cultura si civilizatia europeana \n Scrisa din perspectiva istorico-teologica, aceasta carte prezinta in detaliu cultul inchinat Arhanghelului Mihail si modul in care cele mai importante angelofanii din intervalul secolelor IV-X au influentat lumea europeana. Protagonistul celest se reveleaza in acea perioada cu un scop precis anumitor persoane, descoperire care duce la ridicarea unor lacasuri de cult pe locul sau in preajma minunatelor sale aparitii. Cultul Arhanghelului Mihail a luat nastere in lumea crestina, cel mai probabil, odata cu dezvoltarea monahismului ca model de viata inchinat imitarii vietii ingeresti, lipsite de patimi trupesti sau afecte egoiste. Totodata, aceasta carte ne dezvaluie modalitatea prin care aparitiile Taxiarhului celest au condus la schimbari de decizii politice si culturale ale vremurilor, respectiv la aparitia unor celebre rute de pelerinaj catre bisericile inchinate slavitului Mihail. Toate aceste lucruri pun in evidenta simbolul unui inger al natiunilor” care lupta fara tihna pentru a-i calauzi pe oameni pe calea Adevarului, care este Dumnezeu. \n \n Aveti in maini atat o investigatie asupra caracterului verosimil al unor aparitii ingeresti din perioada secolelor IV-X, cat si o istorie teologica despre rolul pe care aceste angelofanii ale Arhanghelului Mihail l-au jucat in Antichitatea tarzie, Evul Mediu si in zorii Modernitatii. Investigatia se desfasoara pe doua planuri: analiza interventiei miraculoase, a mesajului revelator din partea Arhanghelului si raspunsul Bisericii in receptarea liturgica a acestor evenimente providentiale. In egala masura, acest demers investigativ ne aduce in atentie raspunsul unor comunitati monastice care s-au implicat intens in construirea anevoioasa a lacasurilor de cult cu hramul Voievodului celest, precum si raspunsul unei asceze a drumetiilor efectuate de pelerini care au binecuvantat prin prezenta lor aceste locuri. Aceasta carte este o monografie a cultului crestin inchinat Arhanghelului Mihail, manifestat in spatiul bizantin si in Occidentul medieval. Textul trimite totodata la anticamera spatiului de intalnire situata intre lumea sensibila si cea inteligibila pentru a putea reda o farama din modalitatea in care sfintele puteri ceresti ne calauzesc si ne ajuta pentru desavarsirea si mantuirea noastra. [...] Arhanghelului Mihail aparea reprezentat pe numeroasele stindarde de lupta ale soldatilor. Spre finalul secolului al X-lea, cultul militar al Arhistrategului celest capata o dubla semnificatie. Mihail devine atat indrumatorul armatelor spirituale, in speta monahii (militia Dei), care isi dedica viata unei lupte perpetue impotriva pacatului si a ispitelor satanice, cat si indrumatorul armatelor seculare (militia saecularis) care se mobilizeaza impotriva pericolelor externe care ameninta statu-quo-ul crestin. [...] Intamplator sau nu, ingerul Domnului se reveleaza de obicei in spatiul european, cu precadere in pustia alpina si paduroasa, detasata de agitatia asezarilor urbane, iar partenerii dialogici cu care Arhanghelul interactioneaza indeplinesc o anumita tipologie a omului duhovnicesc. De regula, Mihail isi alege ca martori ai angelofaniei sale episcopi cu veleitati ascetice. [...] Parcurgand traseul crucii de la San Michele sub greutatea propriei corporalitati, pelerinul care inainteaza spre abatia Arhanghelului descopera o farama din ce a insemnat odata greutatea crucii lui Hristos pe Via Dolorosa. [...] Ramanand consecvent pe cararea sa, calatorul se apropie prin efort ascetic si gand smerit de firea netrupeasca a ingerilor. - Cezar-Ivan Colita